text: Lokalpolitiker pludselig død
  15 februar 2011 kl. 07.35
  Byrådsmedlem i Haderslev Kommune Morten Finnemann døde i går i en alder af 50.
  Morten Finnemann  blev opereret i fredags for udposninger på hovedpulsåren, men efter operationen opstod der flere alvorlige komplikationer, og hele weekenden kæmpede lægerne for at redde ham. Desværre døde han i går eftermiddags, skriver JydskeVestkysten.
  Morten Finnemann var en markant politiker og en stemmesluger. Han blev første gang valgt til det daværende Haderslev Byråd i 1999 for Venstre med tredjeflest V-stemmer.
  Ved valget i den nye storkommune i 2004 fik kun borgmester H.P. Geil flere Venstre-stemmer.
  Finnemann kunne også samle stemmer for et andet parti. Efter politisk uenighed om skolelukninger skiftede han til Socialdemokraterne, og her fik han ved det seneste valg i 2009 tredjeflest S-stemmer.
  